Nakon što je policija objavila da je dosad privela 12 osoba kako bi na njima provela kriminalističko istraživanje nakon što su na krajnje neprimjeren način izvrijeđali hrvatsku skijašku heroinu i državnu tajnicu za šport Janicu Kostelić, nekoliko viđenijih SDP-ovaca reagiralo je na postupanje policije.

- Riječi i neprimjerene uvrede koje su upućene Janici Kostelić, državnoj tajnici u Vladi Republike Hrvatske ne mogu prihvatiti kao primjeren način komunikacije niti ih opravdati činjenicom da kao državna tajnica, a prije toga pomoćnica ministra, u svom resoru nije napravila ama baš ništa. Ali činjenicu da je zbog tih riječi privedeno 12 osoba, mogu još manje. Očito je da je bilo dovoljno 48 sati od izbora novog ministra da milicijski mentalitet ponovno zavlada u MUP-u, napisao je u statusu na Facebooku SDP-ov saborski zastupnik Peđa Grbin.

- Predragu Matiću su upućivane i teže uvrede pa se nikog nije hapsilo zbog toga, stoji u Facebook statusu šefa kluba zastupnika SDP-a Arsena Bauka.

- U svjetlu hapšenja za lèse-majesté Snježne kraljice, podsjetio bih na ovo. Policajac je stajao kraj mene i slušao uvrede državnog dužnosnika. Nije reagirao prema počinitelju. I sasvim ispravno je postupio. Neki građani s političarima žele selfie, neki ih žele vrijeđati. Oboje dolazi s javnom dužnosti. Dužnosnici nisu svete krave. I ne smiju biti. Hapsiti 12 ljudi zbog uvrede? Za stranku koja komunizam smatra gorim zlom od fašizma, španjolske gripe i udara asteroida u Zemlju, postupci HDZ-a prilično liče na staljinizam. Užasno mi je žao što je Janica Kostelić doživjela uvrede. To je ispod svake razine. Naslušao sam ih se i previše i zaista znam kako joj je. S uvredama se trebamo obračunavati kulturom i obrazovanjem, a ne pendrekom. Jer ovo je RH, ovo je EU, a ne npr. Tajland. Toliko, napisao je u seriji objava na Twitteru SDP-ov saborski zastupnik Bojan Glavašević.